AOT บวก 2% รับยอดนทท.ต่างชาติพุ่ง โบรกฯแนะซื้อเป้า 83 บ.-สัญญาณเทคนิคขาขึ้น
AOT บวก 2% รับยอดนทท.ต่างชาติพุ่ง โบรกฯแนะซื้อเป้า 83 บ.-สัญญาณเทคนิคขาขึ้น ล่าสุด ณ เวลา 15.29 น. อยู่ที่ 65.75 บาท บวก 1.25 บาท หรือ 1.94% สูงสุดที่ 65.75 บาท ต่ำสุดที่ 64.25 บาท ด้วยมูลค่าซื้อขาย 1.05 พันล้านบาท
24 ธ.ค. 2561

ผู้สื่อข่าวรายางานว่า ราคาหุ้น บริษัท ท่าอากาศยานไทย จำกัด (มหาชน) หรือ AOT ล่าสุด ณ เวลา 15.29 น. อยู่ที่ 65.75 บาท บวก 1.25 บาท หรือ 1.94% สูงสุดที่ 65.75 บาท ต่ำสุดที่ 64.25 บาท ด้วยมูลค่าซื้อขาย 1.05 พันล้านบาท

ทั้งนี้ ราคาหุ้น AOT ปรับตัวขึ้น หลังยอดนักท่องเที่ยวต่างชาติเดือน พ.ย. พุ่ง 4.54% แตะ 3.17 ล้านคน กลุ่มอาเซียนเที่ยวไทยทะลัก 9.21 แสนคน เพิ่มขึ้น 21% ชดเชยนักท่องเที่ยวจีนหาย
โดย บล.ไอร่า ระบุในบทวิเคราะห์ แนะนำ “ซื้อ” อิงมูลค่าเหมาะสมเดิมที่ประเมินไว้ 83 บาท โดยมาตรการกระตุ้นการท่องเที่ยว คาดต้องใช้เวลาระยะหนึ่งเพื่อให้ผู้ประกอบการทัวร์จีน กลับไปทำการตลาด ด้านสมาคมธุรกิจการท่องเที่ยวประเมินว่า ม.ค.62 จะกลับเข้าสู่ภาวะปกติ
ขณะที่การขยาย Terminal ที่สนามบินสุวรรณภูมิแม้สะดุดลง แต่คาดว่าสุดท้ายจะได้ข้อสรุปให้สร้างในรูปแบบใดรูปแบบหนึ่ง เช่น การขยาย Terminal 1 ตามแผนเดิมที่เคยศึกษาไว้ หรือสร้าง Terminal 2 ตามแผนที่สรุปใหม่
ส่วนประเด็นนักท่องเที่ยวจีนผ่านจุดต่ำสุดไปแล้ว แต่คาดระยะยาวจะเติบโตได้ราว 5 – 10%ต่อปี (เดิมเติบโตได้ 20%ต่อปี) อย่างไรก็ตามคาดจะมีนักท่องเที่ยวจากอินเดียมาทดแทน โดยสมาคมฯ ประเมินว่า นักท่องเที่ยวส่วนนี้จะเติบโตจาก 1.5 ล้านคน เป็นราว 10 ล้านคน ภายใน 10 ปี (ปัจจุบันนักท่องเที่ยวจีนอยู่ที่ 10.5 ล้านคนต่อปี)
ทั้งนี้แม้จะมีการสะดุดลงบ้าง แต่ต้องไม่ลืมว่า อุตสาหกรรมท่องเที่ยวถูกรัฐบาลทุกสมัยโอบอุ้มเสมอ จึงมองเป็นจังหวะสะสม
ด้าน บล.ฟิลลิป (ประเทศไทย) ระบุในบทวิเคราะห์ ราคา AOT อยู่ในกรอบแนวโน้มขาขึ้น หลังสามารถยกจุดต่ำสุดสูงขึ้นได้ต่อเนื่อง เครื่องมือทางเทคนิค MACD และ RSI ส่งสัญญาณซื้อ โดยให้แนวรับ 65 บาท แนวต้าน 66,68 บาท Cut loss 64.25 บาท